
PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      02.10.2013   

Nr. 4c-2/142

PLx159/2012
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege  privind aprobarea Ordonanței Guvernului nr.  1/2012 pentru modificarea şi completarea unor acte normative din domeniul instituţiilor de credit, trimis spre dezbatere în fond cu adresa nr. PLx.159 din 29 mai 2012, înregistrat sub nr. 22/142 din 31 mai 2012, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

PREŞEDINTE,

Gheorghe DRAGOMIR

PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      02.10.2013   

Nr. 4c-2/142
RAPORT
asupra proiectului de Lege privind aprobarea Ordonanței 
Guvernului nr.  1/2012 pentru modificarea şi completarea 
unor acte normative din domeniul instituţiilor de credit
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată  spre dezbatere în fond cu proiectul de Lege privind aprobarea Ordonanței Guvernului nr.  1/2012 pentru modificarea şi completarea unor acte normative din domeniul instituţiilor de credit, trimis cu adresa nr. PLx.159 din 29 mai 2012, înregistrat sub  nr. 22/142 din  31 mai 2012.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 21  mai 2012, în condiţiile articolului 115 alineatul (5) teza a III-a din Constituția României, republicată.
Consiliul Legislativ, prin avizul nr. 19 din 12 ianuarie 2012, a avizat favorabil proiectul de lege. 
Comisia juridică, de disciplină şi imunităţi, prin avizul transmis în data de 12 iunie 2012, a avizat favorabil iniţiativa legislativă.

Comisia pentru politică economică, reformă şi privatizare, prin avizul nr. 21/2012 din 13.06.2012, a avizat favorabil actul normativ.
Proiectul de lege supus dezbaterii are ca obiect de reglementare modificarea Ordonanței de urgență a  Guvernului nr.  99/2006 privind instituțiile de credit și adecvarea capitalului și a Ordonanței Guvernului nr.  39/1996 privind înființarea și funcționarea Fondului de garantare a depozitelor în sistemul bancar.

Astfel, prin Ordonanța de urgență a  Guvernului nr.  99/2006 se propune: adoptarea și implementarea măsurilor de stabilizare ca instrumente la dispoziţia autorităţii de supraveghere pentru rezolvarea situațiilor în care există amenințări la adresa stabilității financiare; clarificarea situaţiilor în care poate fi revocată măsura suspendării exercitării drepturilor de vot ale unui acționar; modificarea unor prevederi referitoare la calitatea activelor și provizioanelor. Prin Ordonanța Guvernului nr.  39/1996 se prevede posibilitatea utilizării resurselor financiare administrate de Fondul de garantare a depozitelor în sistemul bancar în scopul finanțării măsurilor de stabilizare adoptate de Banca Națională a României.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din 01 octombrie 2013.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri  29 deputaţi.
În raport cu obiectul şi conţinutul său, proiectul de lege face parte din categoria legilor ordinare.
La dezbaterea acestei iniţiative legislative au fost prezenţi, în calitate de invitaţi, din partea Ministerului Finanțelor Publice domnul Dan Manolescu – secretar de stat şi din partea Băncii Naționale a României domnul Cristian Ştefan – director.
În urma examinării iniţiativei legislative şi a opiniilor exprimate, membrii Comisiei propun, cu unanimitate de voturi, supunerea spre dezbaterea şi adoptarea Plenului Camerei Deputaților  a proiectului de Lege privind aprobarea Ordonanței Guvernului nr.  1/2012 pentru modificarea şi completarea unor acte normative din domeniul instituţiilor de credit în forma adoptată de Senat.

